Rahul Dravid: ರಾಹುಲ್ ದ್ರಾವಿಡ್ ಮತ್ತು 10 ಮಂದಿ: ಹೀಗೊಂದು ಅಪರೂಪದ ಸಾಧನೆ..! ಕ್ರಿಕೆಟ್ ಅಂಗಳದ ಜೆಂಟಲ್ಮ್ಯಾನ್ ರಾಹುಲ್ ದ್ರಾವಿಡ್ ತಮ್ಮ ವೃತ್ತಿಜೀವನದಲ್ಲಿ ಅನೇಕ ದಾಖಲೆಗಳನ್ನು ಬರೆದಿದ್ದಾರೆ. ಅದರಲ್ಲೂ ಟೆಸ್ಟ್ ಕ್ರಿಕೆಟ್ನಲ್ಲಿ ದ್ರಾವಿಡ್ ಮೂಡಿಸಿದ್ದ ಛಾಪು ಅಂತಿಂಥದ್ದಲ್ಲ. ದ ಗ್ರೇಟ್ ವಾಲ್ ಎಂದು ರಾಹುಲ್ ದ್ರಾವಿಡ್ರನ್ನು ಯಾಕೆ ಕರೆಯುತ್ತಾರೆ ಎಂದು ಪ್ರಶ್ನಿಸಿದರೆ ಉತ್ತರ ಈ ಸ್ಕೋರ್ ಕಾರ್ಡ್. ಹೌದು, ತಂಡದ 10 ಮಂದಿ ಆಟಗಾರರೊಂದಿಗೆ ಜೊತೆಯಾಟವಾಡುವ ಮೂಲಕ ದ್ರಾವಿಡ್ ವಿಶೇಷ ಸಾಧನೆ ಮಾಡಿದ್ದರು. 2011 ರಲ್ಲಿ ಲಂಡನ್ನ ದಿ ಓವಲ್ ಕ್ರೀಡಾಂಗಣದಲ್ಲಿ ಭಾರತ ಮತ್ತು ಇಂಗ್ಲೆಂಡ್ ಮುಖಾಮುಖಿಯಾಗಿತ್ತು. ಈ ಸರಣಿಯ 4ನೇ ಟೆಸ್ಟ್ನಲ್ಲಿ ಟಾಸ್ ಗೆದ್ದು ಆಂಗ್ಲ ನಾಯಕ ಆಯಂಡ್ರೊ ಸ್ಟ್ರಾಸ್ ಬ್ಯಾಟಿಂಗ್ ಆಯ್ದುಕೊಂಡಿದ್ದರು. ಆರಂಭಿಕರಾಗಿ ಕಣಕ್ಕಿಳಿದ ಸ್ಟ್ರಾಸ್ ಹಾಗೂ ಅಲಿಸ್ಟರ್ ಕುಕ್ ಉತ್ತಮ ಜೊತೆಯಾಟ ಮೂಲಕ ಭರ್ಜರಿ ಆರಂಭ ಒದಗಿಸಿದರು. ಆ ಬಳಿಕ ಕ್ರೀಸ್ಗಿಳಿದ ಇಯಾನ್ ಬೆಲ್ 235 ಹಾಗೂ ಕೆವಿನ್ ಪೀಟರ್ಸನ್ 175 ರನ್ ಬಾರಿಸುವ ಮೂಲಕ ಇಂಗ್ಲೆಂಡ್ ತಂಡವನ್ನು ಬೃಹತ್ ಮೊತ್ತದತ್ತ ಕೊಂಡೊಯ್ದರು. 6 ವಿಕೆಟ್ ನಷ್ಟಕ್ಕೆ 591 ರನ್ ಗಳಿಸಿದ ಇಂಗ್ಲೆಂಡ್ ಕೊನೆಗೆ ಇನಿಂಗ್ಸ್ ಡಿಕ್ಲೇರ್ ಮಾಡಿತು. ಈ ಬೃಹತ್ ಮೊತ್ತವನ್ನು ಬೆನ್ನತ್ತಲು ವೀರೇಂದ್ರ ಸೆಹ್ವಾಗ್ ಅವರೊಂದಿಗೆ ರಾಹುಲ್ ದ್ರಾವಿಡ್ ಆರಂಭಿಕರಾಗಿ ಕಣಕ್ಕಿಳಿದರು. ಜೇಮ್ಸ್ ಅಂಡರ್ಸನ್ ಅವರ ಮೊದಲ ಓವರ್ನಲ್ಲೇ ಸೆಹ್ವಾಗ್ ಔಟಾಗಿ ನಿರ್ಗಮಿಸಿದರು. ನಂತರ ಬಂದ ಲಕ್ಷ್ಮಣ್ ಕೂಡ ಬಂದ ವೇಗದಲ್ಲೇ ಹಿಂತಿರುಗಿದರು. ಸಚಿನ್, ರೈನಾ, ಧೋನಿ ಹೀಗೆ ಟೀಮ್ ಇಂಡಿಯಾ ಮೊತ್ತ 137 ರನ್ ಆಗುವಷ್ಟರಲ್ಲಿ ಪ್ರಮುಖ 6 ವಿಕೆಟ್ ಕಳೆದುಕೊಂಡಿತ್ತು. ಆದರೆ ಒಂದೆಡೆ The Wall ಖ್ಯಾತಿಯ ರಾಹುಲ್ ದ್ರಾವಿಡ್ ಅಕ್ಷರಶಃ ಗೋಡೆಯಾಗಿ ನಿಂತಿದ್ದರು. ಇಂಗ್ಲೆಂಡ್ ಬೌಲರುಗಳು ಅದೆಷ್ಟು ಬೆವರು ಸುರಿಸಿದರೂ ದ್ರಾವಿಡ್ ವಿಕೆಟ್ ಪಡೆಯಲಾಗುತ್ತಿರಲಿಲ್ಲ. ಬೃಹತ್ ಮೊತ್ತ ಕಲೆಹಾಕಿದರೂ, ಕ್ರೀಸ್ನಲ್ಲಿ ರಾಹುಲ್ ಇರುವುದರಿಂದ ಜಯದ ನಿರೀಕ್ಷೆ ಕೂಡ ಇಂಗ್ಲೆಂಡ್ ಆಟಗಾರರಿಗೆ ಇರಲಿಲ್ಲ. ಅಂಡರ್ಸನ್ ಯಾರ್ಕರ್, ಸ್ವಾನ್ ಸ್ಪಿನ್ ಹೀಗೆ 6 ಬೌಲರುಗಳನ್ನು ಪರೀಕ್ಷಿಸಿದರೂ ಆಯಂಡ್ರೊ ಸ್ಟ್ರಾಸ್ಗೆ ದ್ರಾವಿಡ್ರನ್ನು ಪೆವಿಲಿಯನ್ಗೆ ಕಳುಹಿಸಲು ಆಗಿರಲಿಲ್ಲ. ಹೀಗಾಗಿ ಇಂಗ್ಲೆಂಡ್ ಬೌಲರುಗಳು ದ್ರಾವಿಡ್ರನ್ನು ಕೈ ಬಿಟ್ಟರು. ದಿನವಿಡೀ ಬೌಲಿಂಗ್ ಮಾಡಿದರೂ ಗೋಡೆಯನ್ನು ಅಲುಗಾಡಿಸಲಾಗುವುದಿಲ್ಲ ಎಂದು ಅವರಿಗೆ ಮನದಟ್ಟಾಯಿತು. ಹಾಗಾಗಿ ಇತರೆ ಬ್ಯಾಟ್ಸ್ಮನ್ಗಳನ್ನು ಔಟ್ ಮಾಡಲು ಸ್ಟ್ರಾಸ್ ಯೋಜನೆ ರೂಪಿಸಿದರು. ಇಂಗ್ಲೆಂಡ್ ನಾಯಕನ ಯೋಜನೆಗೆ ಪ್ರತಿ ಪ್ಲ್ಯಾನ್ನಂತೆ ಬಾಲಂಗೋಚಿಗಳೊಂದಿಗೆ ದ್ರಾವಿಡ್ ಸ್ಟ್ರೈಕ್ ಕಾಪಾಡಿಕೊಂಡು ಬ್ಯಾಟ್ ಮಾಡಿದರು. ಏಕಾಂಗಿ ಹೋರಾಟದೊಂದಿಗೆ ಶತಕ ಪೂರೈಸಿದರು. ಕೊನೆಗೂ ಟೀಮ್ ಇಂಡಿಯಾ ಮೊತ್ತವನ್ನು 300ಕ್ಕೆ ತಂದು ನಿಲ್ಲಿಸಿದರು. ಆದರೆ ಅದಾಗಲೇ 10 ಆಟಗಾರರು ವಿಕೆಟ್ ಒಪ್ಪಿಸಿದರು. ಆದರೆ ಕೊನೆಗೂ ಅಜೇಯರಾಗಿ ರಾಹುಲ್ ದ್ರಾವಿಡ್ ಪೆವಿಲಿಯನ್ ಕಡೆ ಹೆಜ್ಜೆ ಹಾಕುತ್ತಿದ್ದರೆ ಇಂಗ್ಲೆಂಡ್ ಆಟಗಾರರು ಹಾಗೂ ಪ್ರೇಕ್ಷಕರು ಎದ್ದು ನಿಂತು ಚಪ್ಪಾಳೆ ಗೌರವ ಸೂಚಿಸಿದರು. ಈ ಪಂದ್ಯವನ್ನು ಇಂಗ್ಲೆಂಡ್ ಇನಿಂಗ್ಸ್ ಹಾಗೂ 8 ರನ್ಗಳಿಂದ ಗೆದ್ದು ಬೀಗಿತ್ತು. ಆದರೆ ಇಂದಿಗೂ ಈ ಟೆಸ್ಟ್ ಪಂದ್ಯವನ್ನು ಆಂಗ್ಲರು ಗೆದ್ದಿದ್ದಾರೆ ಅನ್ನುವುದಕ್ಕಿಂತ, ರಾಹುಲ್ ದ್ರಾವಿಡ್ ಅವರ ಏಕಾಂಗಿ ಹೋರಾಟದ ಇನಿಂಗ್ಸ್ನಿಂದ ನೆನಪಿಸಿಕೊಳ್ಳುತ್ತಾರೆ. ಹಾಗೆಯೇ ಭಾರತ ಸೋತ ಟೆಸ್ಟ್ ಪಂದ್ಯವೊಂದು ಕ್ರಿಕೆಟ್ ಇತಿಹಾಸ ಪುಟದಲ್ಲಿ ರಾಹುಲ್ ದ್ರಾವಿಡ್ ಅವರ ಅಮೋಘ ಇನಿಂಗ್ಸ್ ಕಾರಣದಿಂದ ಅಚ್ಚಳಿಯದೇ ಉಳಿಯುವಂತಾಗಿದೆ.